Η λατρεία των εικόνων στη ζωή των Χριστιανών πέρασε πολλές δοκιμασίες και δημιούργησε μεγάλες αναταραχές.

Έφτασε μάλιστα στο σημείο, τον 8ο αιώνα μ.Χ., όταν απαγορεύτηκε η προσκύνηση και η λατρεία τους, να διχάσει ένα ολόκληρο κράτος. Κατά την διάρκεια αυτού του διχασμού, πολλοί άνθρωποι έχασαν τη ζωή τους, άλλοι φυλακίστηκαν, άλλοι εξορίστηκαν, ενώ ναοί και μοναστήρια έκλεισαν. Πολλές δε εικόνες, ψηφιδωτά και έργα τέχνης καταστράφηκαν. Όταν επιτέλους αυτή η διαμάχη, που έμεινε γνωστή ως **εικονομαχία**, σταμάτησε (Ζ’ Οικουμενική Σύνοδος 843 μ.Χ.), έγινε δεκτό από όλους ότι «κατά την προσκύνηση των εικόνων, η λατρεία των πιστών απευθύνεται προς τα εικονιζόμενα ιερά πρόσωπα και όχι προς την ίδια την εικόνα και τα υλικά από τα οποία αυτή είναι φτιαγμένη».

Δώδεκα ολόκληροι αιώνες πέρασαν από τότε και οι εικόνες εξακολουθούν να έχουν κυρίαρχο ρόλο στη ζωή των πιστών. Σε κάθε χαρά, λύπη ή πρόβλημά μας, είναι κοντά μας, αφού μέσω αυτών επικαλούμαστε το άγιο πρόσωπο που απεικονίζουν. Το «πρόσωπο» που μας δίνει ελπίδα, μας στηρίζει και μας βοηθάει σε όλη τη διάρκεια της ζωής μας. Μία και μόνη επίσκεψη στις χιλιάδες εκκλησίες που είναι στολισμένες με υπέροχες αγιογραφίες μάς προσφέρει τη ψυχική γαλήνη, την ηρεμία και τη δύναμη να ανταπεξέλθουμε σε κάθε δυσκολία.